
Biroul Infocentrul Turistic

SC2009-30114/07.12.2009
REFERAT

privind aprobarea aderării Municipiului Timişoara, prin Infocentrul Turistic, la Asociaţia “European Cities Marketing” şi a achitării taxei de membru pentru Municipiul Timişoara în cadrul acestei asociaţii
Asociaţia “European Cities Marketing”(E.C.M.) este principala reţea a Centrelor de Informare Turistică şi a Birourilor de Congrese care oferă membrilor oportunităţi de afaceri, schimb de experienţă şi colaborare la nivel operaţional.

Această asociaţie este o organizaţie cu sediul la Dijon, Franţa, care promovează interesele comune a 134 de oraşe mari din 32 de state europene. Membrii Asociaţiei “European Cities Marketing” sunt oraşe importante la nivel regional, au o dimensiune internaţională şi peste 100.000 de locuitori în zona metropolitană. 
În prezent niciun alt oraş din România nu este membru al acestei asociaţii.

Asociaţia “European Cities Marketing” facilitează cooperarea şi diverse schimburi de cunoştinţe şi experienţe în reţea între oraşele membre. Misiunea E.C.M. este de a juca un rol esenţial în promovarea Europei ca o destinaţie unită.

Reţeua este compusă din două forumuri: Turism şi Congrese şi oferă posibilitatea de a alege unul sau ambele forumuri. În cadrul Forumului de Turism, diverse grupuri de lucru pun accentul pe tehnologia informaţiei, cercetare, statistică, marketing, comunicare, city cards, evenimente şi cultură şi centre de informare turistică. Programul anual de activităţi include o expoziţie de City Break combinat cu Adunarea Generală a E.C.M., precum şi alte întâlniri, mese rotunde, seminarii şi studii de cercetare.
Beneficiile pentru Municipiul Timişoara, prin aderarea la această asociaţie, ar fi următoarele:

- Timişoara va avea vizibilitate europeană şi va avea parte de lobby şi promovare turistică datorită faptului că Infocentrul Turistic Timişoara intră într-o reţea europeană a Centrelor de Informare Turistică;
- Infocentrul Turistic Timişoara va putea intra în reţeaua europeană de City Cards;
- Infocentrul Turistic Timişoara va putea intra într-o reţea a directorilor Centrelor de Informare Turistică;

- Infocentrul Turistic Timişoara va putea face schimb de experienţă cu ceilalţi membri E.C.M., având acces la educaţie şi dezvoltare profesională;
- Infocentrul Turistic Timişoara va avea acces la date statistice europene, iar Timişoara va fi inclusă în bazele de date;
- Infocentrul Turistic Timişoara va avea acces la intranet, ştiri interne şi discuţii ale E.C.M.;
- Infocentrul Turistic Timişoara va avea acces la biblioteca electronică a E.C.M.;
- Infocentrul Turistic Timişoara va primi newsletters despre ultimele tendinţe în industria turismului în Europa;
- Timişoara va putea participa anual la târgul City Break Exhibition, combinat cu întâlnirea anuală a adunării generale a E.C.M., precum şi participarea la conferinţe, întâlniri, workshop-uri, seminarii şi studii de cercetare cu privire la promovarea destinaţiilor turistice europene. Membri reţelei vor primi o reducere de 10% la înscrierea la acest târg.
În acest context, considerăm că aderarea la această asociaţie reprezintă o oportunitate excelentă de promovare turistică a oraşului nostru, prin introducerea Timişoarei în circuitul cultural european, precum şi posibilitatea de instruire continuă a personalului Infocentrului Turistic. De asemenea, aderarea la această asociaţie va fi benefică din punct de vedere economic pentru Timişoara, prin creşterea numărului de turişti şi potenţiali investitori.
De altfel, chiar Ministerul Turismului a primit o invitaţie din partea acestei asociaţii de a participa la o reuniune la Amsterdam pe tema conceptului de marketing „Cum oraşele se pot transforma în regiuni” şi ne-a recomandat, prin adresa cu nr. de ieşire 6322/26.10.2009, înregistrată la Primăria Municipiului Timişoara CDD2009-000211/30.10.2009, analizarea posibilităţii de a adera la asociaţia ECM.
După trimiterea formularului de încriere, asociaţia va analiza cererea noastră şi îşi rezervă dreptul de a ne accepta sau nu. În cazul acceptării, pasul următor este plata taxei de membru a Municipiului Timişoara la Asociaţia “European Cities Marketing” aferente anului 2010.
Având în vedere cele menţionate mai sus, 

Propunem:
- aprobarea aderării Municipiului Timişoara, prin Infocentrul Turistic, la Asociaţia “European Cities Marketing”.
- aprobarea alocării în bugetul local a sumei de 2.200 Euro pentru achitarea taxei anuale de membru pentru Municipiul Timişoara în cadrul Asociaţiei “European Cities Marketing” şi a sumelor pentru plata comisioanelor necesare efectuării transferului bancar, estimate la 200 de Euro anual.

